Framkvæmdir við álver í Helguvík hófust um miðjan maí 2008 en ÍAV sér um byggingu kerskálanna fyrir Norðurál ehf . Fyrirhuguð framleiðsla kerskálanna átti í upphafi að vera 180.000 tonn og áætlanir gerðu ráð fyrir að framleiðsla hæfist haustið 2010 . Eftir almenna efnahagserfiðleika hér á landi var tekin sú ákvörðun að skipta verkinu niður í tvo 90.000 tonna áfanga og er verið að reisa fyrri áfangann um þessar mundir . Kerskálarnir verða tveir og liggja samsíða , hvor um sig 620 metra langir . Vegna fyrrgreindrar áfangaskiptingar verða skálarnir í fyrsta áfanga ekki nema 340 metra langir . Þegar hefur verið lokið við að reisa burðarsúlur , staðsteyptar undirstöður kera og er vinna við botnplötu ásamt forsteyptum langveggjum langt komin . Vinna við stálvirkið og uppsteypa vinnslugólfa er einnig hafin . Jarðvinnu og vinnu við frárennsliskerfi er að mestu lokið en sú vinna var nauðsynlegur undanfari burðarvirkjanna . Auk þessa er lagning jarðskauta og ídráttarröra í jörðu í komin vel á veg . Til gamans má geta þess að hver forsteypt súla er um 20 tonn að þyngd og hver stálrammi er af svipaðri þyngd . Reiknað er með að vinna við klæðningu kerskálana ásamt uppsetningu rafkerfa í skála hefist vorið 2010 .